Oscar-saak: Polisieman aangekla oor ‘dronk’-skietvoorvalAo. Hilton Botha, die ondersoekbeampte in die Oscar Pistorius-saak. Foto: Werner Beukes/SAPA Brig. Neville Malila, woordvoerder van die polisie, het vroeg Donderdagoggend aan Maroela Media bevestig dat ao. Hilton Botha in Mei saam met twee ander polisiebeamptes in die hof sal verskyn. Malila sê die aanklagte hou verband met ŉ voorval in 2011 waar Hilton en die twee ander beamptes glo onder die invloed van alkohol was toe hulle op ŉ minibustaxi losgebrand het. Malila sê die drie beamptes is in hegtenis geneem maar die saak is deur ŉ landdros uitgegooi. Hy sê die direkteur van openbare vervolging het egter gister besluit dat die beamptes, insluitend Botha, weer aangekla moet word. Pistorius se regsverteenwoordiger het Botha gister tydens Oscar se borgaansoek daarvan beskuldig dat hy die toneel besmet het terwyl hy die skietdood van Reeva Steenkamp ondersoek het. Adv. Barry Roux het Botha daarvan beskuldig dat hy sonder beskermende oortreksels oor sy skoene in Pistorius se huis rondgeloop het. Botha het toegegee dat hy die oortreksels moes aanhê maar sê dit was nie beskikbaar nie. Roux het Botha ook sover gekry om te erken dat hy nie kan bewys dat Pistorius sy prostese aangesit het voor die skietery nie. Volgens Roux het die verdediging ŉ span deskundiges by Pistorius se huis ingestuur na die polisie se ballistiese deskundiges klaar die huis gefynkam het. Roux sê hulle het ŉ koeëlpunt in die toiletbak gevind wat nie deur die polisie se deskundiges gevind is nie. Botha het gesê hy weet daarvan.